Q=1	C=0	SS=0	LS=1	PS=0	DC=0	LC=0	SD=0	BS=7	G0=8	G1=5	G2=3	DLID=ber_Latn	BODY=Tiɣerɣert i usiweḍ amagday n tegrawla - LIBRE ALGÉRIE\nHome›AWAL›Tiɣerɣert i usiweḍ amagday n tegrawla\nTiseqquma tiɣelnawin i temlellayt tamagdayt d tnaya taɣerfant\nTiɣerɣert i usiweḍ amagday n tegrawla.\nSeg furar 2019, amussu aɣermi aɛafi yezzemlil, war tuzya, war amcukki, agezzum akked d unagraw-a amesbaḍli d tisin n wanad aserti amagday ara iṛessun ɣef tnaya taɣerfant.\nXas ulama tizzeɣzeɣt , d twaṭfiwin di lbaṭel, aɛewwel ɣer beṭṭu, d usendeh d ugdal n unnar asertan,d imelyunen n yiɣarimen zergen yal lǧemɛa, tlata, d lḥed ijerriḍen n umtawa aɣerfan i tnaya taɣelnawt yessufuɣen, awanek aɣarim, awanek azerfan agdudan imetti, taɣdemt tamunant , tugdut n tilawt iṛessan ɣef tlelli, amsawi d beṭṭu n yiduba, taɣdemt tamettit n tidet, tufɣa n tredsa seg uḥerreb n udabu asertan, aḥebbus amiran n uḥwas n tbuɣar tiɣelnawin d uḥareb n tidet mgal asgufsu.\nAḥerǧem-a aɣerfan s waṭas i d-yellan seld tifranin uskeɛrer n tselwayt n 12 duǧember iɛeddan, ulsent-d agami n ugdud iwakken ad yefk aheggi n usenfar-is aɣelnaw amaynut i wudem-a aɣarim amaynut n unagraw amesbaṭli amakur. Teyyita-a s yiɣil teskan-d war-tamasit n yimḍebren, d uɛeffu n udabu. Tarewla d ugami n tefranin ukellex s ɣur iɣarimen di yal tidiganin n tmurt, tessertem tarmist n tuṭfa n unagraw aqbur, iɛellem tagara tamazrayt n yiwet n teryajt tasertant taɣezfant.\nSi temḥettemt n 12 duǧember, imerwas-a n lekdeb ur sawḍen ara ad fren tuɣalin d tririt n wudmawen iqburen, d tillalin d lexdami iɛeddan akked yidewwanen-nniḍen. Akezzez-a ɣef tsertit n yihebbusen di lbaṭtel d tuɣalin n umeks amenḍaw yettbeyyin-d taɣennant n wid yeṭṭfen adabu iwakken ad cudden anagraw i yeẓiẓer umezruy. Aya yennemgal akked uɛewwel aɣerfan yeqqimen d imezgi yebrek ɣef yisutren, dayen i d-yesnamken dakken tifrat tamagdayt atta berra i unagraw amesbaṭli.\nD tidet, afaris agrawliw aɛafi i d-igemmun ata ileḥḥu. Teddem-it tmedrit tameɣnast acek-itt, war ma tenkeṛ imennuɣen imagdayen iɛeddan, wala iɣallen isertayen imettiyen i mazal-iten d imelha d imezgiyen ɣef imennuɣen i d-wwin. Asenker-a amtawan yessudes s tiɣura neɣ s wudem n timanit xas ulama tuget n wuguren d wargalen. Afaris agrawliw dɣa aynani yesɛa asiɣzef di tunagt i yezgan d tamekdit ɣer wansayen-is deg umussu aselluli aɣelnaw.\nTuddsa timanit d tmesbaniyin timezgiyin n yiɣallen n tegrawla taɣerfant i d abrid ara yessiwḍen ar trennawt n tiɣɣerma. Arakal amunan n waṭṭas n lemcawrat ara yilin s wudem asru ammizwar ara d-yeslulfen imtawen isertayen d tallunin timsuddas ara yilin msawant akked tsutrin n tegrawla.\nTiseqquma i temlellayt tamagdayt d tnaya taɣerfant i d-gren yiɣallen n urkawal n temlellayt tamagdayt, ass n 25 yennayer 2020, ad yettwajerred deg tguri d tikli-a n usegrew d usdukkel n yifadden isertayen d tiɣɣermi ɣef ddemma n tegrawla tamagdayt tamettit.\n1/ Tiseqquma tiɣelnawin i temlellayt tamagdayt d tnaya taɣerfant\nArgal asudtan n yal talɣa i d-aɣ-d-yettwaḥettmen di tlata n teɛcertin-a tineggura, rnu-as asgufsu i d-yemɣen tagara-a, sḍeɛfent, rẓant tuddsiwin tisertayin, timettiyin, tidelsanin. Sdat n tfesna yecban tayi, tuddsa taɣɣermit d tsertant teḥreṣ-d taswiɛt i uḥader ɣef tegrawla d usufeɣ n yisutren iɣerfanen.\nBerra i yimjerden d yimeskaren n urkawal i temlellayt tamagdayt, tiseqquma tkemmilent deg ulaɛi ar uzeddi n yilemẓiyen, n lxalat, inmaliten ( sandikat), tidukliwin akked yizdayen iɣermanen yeddan d tegrawla.\nYessaram seg yiwet n tikli tasertant yellan assaɣ akked lǧehd aɣerfan yettwassudsen iwakken ad taweḍ tsutert n usaka amagday ara yilin d anemgal akked unagraw amesbaṭli seg ufaris ammegen anayan.\nTiseqquma i temlellayt tamagdayt d tnaya taɣerfant, d akemmel agmawi n urkawal i temlellayt tamagdayt d tseɣrut n umtawa n yiɣallen n urkawal yettuzemlen ass n 26 yunyu d 9 ctember 2019. Dayen i yuran deg yisebtar-is igejdanen.\nTiseqquma i temlellayt tamagdayt d tnaya taɣerfant uɣent abrid n usenfar n tɣerɣert i waggaḍ amagday n tnekra taɣerfant yessalqayen turdiwin d tifratin n urkawal n 26 yunyu d 9 ctember 2019.\nArrat-a agejdan seg tazwara dey-s tisutar d tisumar tisartanin yezdin ibedden ibanen s yimenzayen igejdanen i uzgar ar tmagdayt n tilawt i usebded n yisaggar gar yal yiwen.\nIɣallen n temlellayt tamagdayt rran ad ǧǧen azday yeldi i yal tuddsa taɣarimt, tasertant, i yal udmawan yufan iman-nsen deg tikli d yisutren n tɣerɣert-a di tmurt s umata.\nTiseqquma n temlellayt tamagdayt d tnaya taɣerfant d takkayt n ufaris yeldin i tuddsa n yiɣallen n tegrawla i teddun ar usarag aɣelnaw ara yesbedden asaka amagday d ufaris ammugen anayan.\nII-Azal d yimenzayen igejdanen n yiɣallen i temlellayt tamagdayt\n– Iɣallen i temlellayt tamagdayt tmeɣnisen ɣef :\n– Awanek aɣarim, amagday ametti.\n– Ad iger lsas i useɛdel deg udabu.\n– Tilelli n tidet i teɣdemt\n– Aseɛdel deg yizerfan ger yirgazen d tlawin.\n– Aserrus n yak tilelliyin i yal amdan, akked yigrawen, inmula akked tdukkliwin, sumata tilelli n u meslay akked tɣamsa. Azref i usegrew, timesbaniyin akked usunded.\n– Tilelli i usuddes asertan, ametti, adelsan, adamsan, asdukklan, anamlan s useqdec n yisuḍaf n n tigduda.\n– Aqader n yizerfan n umdan deg wudem amaḍlan-nsen.\n– Tilelli n liman akked tesreḍt d ugdal n useqdec n tesredṭ deg yiswan isertiyen.\n– Agdal n useqdec n tgemmi akked yizumal imazrayen n uɣlan Azzayri.\n– Aserrus n usaḍuf i uqbal n ufran agreɣlan ilelli d lsas i uqader n lebɣi n ugdud deg usemres n yizerfan-is, rnu ɣur-s abeddel imelwi neɣ aɛafi deg udabu.\n– Asebɛed n yiɣil deg usemres n twuriwin n udabu.\n– Aseɛdel gar tutlayin taɛrabt akked tmaziɣt d leqdic ɣef usnerni-nsent, akked uqader n umgarad yellan deg yidles n Yizzayriyen.\n– Aɛiwed n usbedded n uwanek d uqader n tseqqumma yettwafernen.\n– Aḍman n uwanek i yizerfan imettiyen, idelsanen, idamsanen igejdanen i yiɣarimen.\n– Aseḥbiber ɣef lɣellat n tmurt.\n– Areṣṣi n temlilt n uwanek deg usnefli aɣelnaw\n– Amennuɣ mgal miḥyaf ametti akked udamsan, d tmuɣbent s ureṣṣi n leɛdel d teɣdemt tamettit akked twizi taɣelnawt n tidet.\n– Amennuɣ mgal tijɛal d usgufsu d tririt n lɣellat n tmurt yettwaḥewṣen, yettwasxedmen s lbaṭel.\nIII / Isummar-nneɣ i tifrat tamagdayt timelwit mgal awanek amesbaṭli\nA/Leddi n ukala amagday n tidet\nIwakken ad neldi abrid i ugdud Azzayri akken ad yefren imal-is, d useqdec n yak tizemmar-is d tnaya-s, iɣallen n urkawal n temlellayt tamagadayt tmeɣnisen kkaten ɣef:\n– Aḥbas n yiɣil d tezzeɣzeɣt mgal isertiyen akked userreḥ i yimeḥbas n ṛṛay akked yisertiyen, akked ucaṛeɛ yellan mgal-nsen rnu ɣer wayen aɣerrem n wid yettwaṭṭfen deg lbaṭel ɣer leḥbas.\nTukksa n lḥers ɣef yizerfan akked tlelliyin ( azref ɣef tlelli n umeslay, timsebaniyin, taywalt, tuddsiwin tisdukklanin, inmula, ikabaren n tsertit …)\nAserrus n tlisa ɣef umasi n tdukkli n ugdud Azzayri akked d wayen yettwasqedcen akken ad ḥazen tagrawla taɣerfan n ugdud.\n– Aserrus n tlisa i tukerḍiwin i d-yettilin ddaw leɛnaya n udabu. Tukksa n yakk leqwanen i yefkan lemziyat i tkebbaniyin akken ad snegrent lɣellat n tmurt.\n– Ahebbus ɣef ummuden n lgaz d lpitrul n useffaḥ.\n– Ala i yal adiwenni d lemcawrat i d-yettnawal i d-yettheggi udabu, ma d ayella ulac tiririt i tsutrin tiferdisin n ugdud.\n– Tukksa n yisuḍaf yettnuɣen tilelliyin ladɣa wid yerzan leqwanen ɣef yikabaren n tsertit, tidukkliwin akked taywalt.\nB/ Asarag aɣelnaw ilelli n unagraw i temlellayt tamagdayt.\nIɣallen n urkawal i ubeddel amagday kkaten ɣef tilin n yiwen n usarag aɣelnaw ilelli n unagraw, aya ad d-yili s lmendad n yakk wid yekkaten ɣef tneflit n tmetti Tazzayrit ara, d-yennejmaɛen iwakken ad sbedden asuter amagaday n ugdud i d-yeffɣen ass n 22 deg furar 2019, yugin tifranin n 12 deg Duǧamber 2109 i d-yellan berra i usuter n ugdud, anda i yuɣalen ɣer uressi n uwanek n yiɣil berra i lebɣi n ugdud.\nAsarag aɣelnaw ad yemmeslay ɣef tallit n usaka amagday akked ilugan ara yaɣ d yinumak imtawanen n usaka akked ukala ammugen anayan.\nC/ I usaka amagday amunan d ukala ammugen anayan\nAgezzum akked unagraw-a yessutur tuddsa n tallit n usaka amagday iwakken ad yessaweḍ ar isarmen n ugdud Azzayri. Tifrat-a ad qqiment deg lettbaɛ d tsutrin timazrayin. Ad d-fkent asizdey asudut, uzrif i usemres n tnaya taɣerfant s wudem ilelli.\nTallit n usaka ad tili i ureṣṣi amtawan n ufaris ammugen anayan ara yneɣlen ara yesseɣlin lbaṭel asertan ɣef lsas, iwakken ad ireṣṣu awanek i usebded n tegduda tamagdayt tamettit tamaynut.\nLeddi n tallit n usaka amagday ad d-yili s twaksa merra n tsudtin ticentiyin.\nWid yellan mgal tagrawla n ugdud tɣazazen ad ṭfen anagraw iwakken ad sastnen imcumen d yimukar akken ad qqimen. Iɣallen yedren n uɣlan yessefk ad ddun akked d yisutren iɣerfanen imegdayen imettiyen i waggaḍ n trennawt n tnaya taɣerfant.\nTudert i Lezzayer tilellit tamagdayt\nIsseɣ i yimeɣṛasen-nneɣ.\nTiseqquma i temlellayt tamagdayt d tnaya taɣerfant.\nLezzayer, ass n 25 yennayer 2020.\nƐli Msili ameɣnas anmagal